በአገሪቱ የፖስታ  አገልግሎትን  ለማስፋፋት  ጥረት  እየተደረገ ነው
አዲስ አበባ ፤ ጥር 16 / 2006 (ዋኢማ) – በመላ አገሪቱ በሚገኙ  ሁሉም ወረዳዎች  የፖስታ  አገልግሎትን ለማስፋፋት ጥረት  እያደረገ  መሆኑን  የኢትዮጵያ ፖስታ አገልግሎት ድርጅት  አስታወቀ ። በድርጅቱ የኮምንኬሽን የሥራ ሂደት ዋና ኦፊሰር ወይዘሮ ዝይን ገድሉ ለዋልታ እንደገለጹት በአምስት ዓመቱ የዕድገትና ትራንስፎርሜሽን መጨረሻ ላይ በመላ አገሪቱ በሚገኙ 800 ያህል ወረዳዎች  የፖስታ አገልግሎትን እንዲያገኙ ለማድረግ  ታቅዶ  እስካሁን  700  ወረዳዎች  የፖስታ  አገልግሎቱ ተጠቃሚ  ሆነዋል ብለዋል።የፖስታ አገልግሎት ድርጅቱ ከ1999 ዓም ጀምሮ የመሠረታዊ የአሠራር ለውጥ ሂደትን ተግባራዊ በማድረግ ለደንበኞች ቀልጣፋና ተደራሽ የሆነ አገልግሎት መሥጠት ተችሏል ያሉት ወይዘሮ ዝይን ይህም በአምስት ዓመቱ የዕድገትና ትራንስፎርሜሽን ዕቅድ ማብቂያ ላይ ከዕቅዱ በላይ ማሳካት የሚያስችል ነው ብለዋል ።ድርጅቱ የደንበኞችን እርካታ ቀዳሚ በማድረግ እየተንቀሳቀሰ እንደሚገኝ የጠቆሙት ወይዘሮ ዝይን የደንበኞች መልዕክት ደህንነቱ እንዲጠበቅ በ3ነጥብ4 ሚሊዮን ብር የሲሲቲቪ ካሜራ መገጠሙን  አያይዘው  ገልጸዋል ።የኢትዮጵያ ፖስታ አገልግሎት ድርጅት ከፖስታ መልዕክት በተጨማሪ የተለያዩ አገልግሎቶችን  እየሠጠ  መሆኑን  የገለጹት  ወይዘሮ  ዝይን   የጡረታ ፤የውሎ አበል ፤ የዩኒቨርስቲ የምግብ ወጪ ክፍያ ፤የሲምና የሼር  ሽያጮችን  በውክልና በመቀበል  የሚያከናውናቸው  ሥራዎች  መሆናቸውን  ተናግረዋል ።የኢትዮጵያ ፖስታ አገልግሎት ድርጅት ለወደፊቱ የፖስታ ቁጠባን ጨምሮ የተለያዩ አዳዲስ አገልግሎቶችን ለደንበኞች  ለመሥጠት  እንቅስቃሴ  እያደረገ  መሆኑን ዋልታ ኢንፎርሜሽን  ማዕከል  ዘግቧል ።